title: 2014 m. kovo 10 d. Tarybos sprendimas 2014/130/BUSP, kuriuo pratęsiamas Europos Sąjungos specialiojo įgaliotinio Sahelyje įgaliojimų terminas

text:
12.3.2014

               LT

               Europos Sąjungos oficialusis leidinys

               L 71/14

      TARYBOS SPRENDIMAS 2014/130/BUSP
   2014 m. kovo 10 d.
   kuriuo pratęsiamas Europos Sąjungos specialiojo įgaliotinio Sahelyje įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. kovo 18 d. Taryba priėmė Sprendimą 2013/133/BUSP (1), kuriuo Michel Dominique REVEYRAND – DE MENTHON skiriamas Europos Sąjungos specialiuoju įgaliotiniu Sahelyje. ES specialiojo įgaliotinio įgaliojimų terminas turi baigtis 2014 m. vasario 28 d.;

               (2)

               ES specialiojo įgaliotinio įgaliojimų terminas turėtų būti pratęstas papildomam 12 mėnesių laikotarpiui;

               (3)

               ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   1.   ES specialiojo įgaliotinio Sahelyje Michel Dominique REVEYRAND – DE MENTHON įgaliojimų terminas pratęsiamas nuo 2014 m kovo 1 d. iki 2015 m. vasario 28 d. ES specialiojo įgaliotinio įgaliojimų terminas gali būti nutrauktas anksčiau, jei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu taip nuspręs Taryba.
   2.   ES specialiojo įgaliotinio įgaliojimų vykdymo tikslais Sahelio regionas apibrėžiamas kaip apimantis ES strategijos saugumo ir vystymosi Sahelio regione srityje (toliau – strategija) svarbiausią objektą, t. y. Malį, Mauritaniją ir Nigerį. Spręsdamas klausimus, kurie svarbūs platesniam regionui, ES specialusis įgaliotinis prireikus bendradarbiauja su kitomis šalimis ir regioniniais ar tarptautiniais subjektais už Sahelio ribų.
   3.   Atsižvelgiant į tai, kad dėl tarpusavyje susijusių problemų, su kuriomis susiduria regionas, reikia laikytis regioninio požiūrio, ES specialusis įgaliotinis Sahelyje dirba glaudžiai konsultuodamasis su kitais atitinkamais ES specialiaisiais įgaliotiniais, įskaitant ES specialųjį įgaliotinį pietinėms Viduržemio jūros regiono šalims, ES specialųjį įgaliotinį žmogaus teisių klausimais ir ES specialųjį įgaliotinį Afrikos Sąjungoje.
   2 straipsnis
   Politikos tikslai
   1.   ES specialiojo įgaliotinio įgaliojimai grindžiami Sąjungos politikos tikslu, susijusiu su Sahelio regionu, kuriuo siekiama aktyviai prisidėti prie veiksmų regioniniu ir tarptautiniu lygiu siekiant ilgalaikės taikos, saugumo ir vystymosi regione. ES specialusis įgaliotinis taip pat siekia gerinti įvairialypio Sąjungos dalyvavimo Sahelio regione kokybę, stiprinti jo intensyvumą ir poveikį.
   2.   ES specialusis įgaliotinis padeda parengti ir įgyvendinti Sąjungos požiūrį, apimantį visus Sąjungos veiksmų aspektus, visų pirma politinėje, saugumo ir vystymosi srityse, įskaitant strategiją, ir padeda koordinuoti visas atitinkamas Sąjungos veiksmų priemones.
   3.   Iš pradžių prioritetas teikiamas Maliui, jo ilgalaikei stabilizacijai ir jame vykstančio konflikto regioniniams aspektams.
   4.   Malio atžvilgiu Sąjungos politikos tikslais siekiama skatinti, suderintai ir veiksmingai naudojant visas jos priemones, kad Malis ir jo gyventojai grįžtų į taikos, susitaikymo, saugumo ir vystymosi kelią. Tinkamai dėmesio taip pat bus skirta ir Burkina Fasui ir Nigeriui, visų pirma laukiant tose šalyse įvyksiančių rinkimų.
   3 straipsnis
   Įgaliojimai
   1.   Kad būtų pasiekti Sąjungos politikos tikslai, susiję su Sahelio regionu, ES specialusis įgaliotinis įgaliojamas:

               a)

               aktyviai prisidėti prie visa apimančio Sąjungos požiūrio į regiono krizę įgyvendinimo, koordinavimo ir tolesnio plėtojimo remiantis jos strategija, siekiant didinti Sąjungos veiklos Sahelio regione, visų pirma Malyje, bendrą nuoseklumą bei veiksmingumą;

               b)

               bendradarbiauti su visais atitinkamais suinteresuotaisiais regiono subjektais, vyriausybėmis, regioninės valdžios institucijomis, regioninėmis ir tarptautinėmis organizacijomis, pilietine visuomene ir diasporomis, siekiant įgyvendinti Sąjungos tikslus ir prisidėti prie to, kad būtų geriau suvokiamas Sąjungos vaidmuo Sahelio regione;

               c)

               atstovauti Sąjungai atitinkamuose regioniniuose ir tarptautiniuose forumuose, įskaitant Tolesnės veiklos ir paramos Maliui grupėje, ir užtikrinti Sąjungos paramos krizių valdymui ir konfliktų prevencijai matomumą, įskaitant Europos Sąjungos karinę misiją siekiant prisidėti prie Malio ginkluotųjų pajėgų mokymo (EUTM Mali) ir Europos Sąjungos BSGP misiją Nigeryje (EUCAP SAHEL Niger);

               d)

               glaudžiai bendradarbiauti su Jungtinėmis Tautomis (JT), visų pirma su Generalinio sekretoriaus specialiuoju atstovu Vakarų Afrikai, ir Generalinio sekretoriaus specialiuoju atstovu Maliui, Afrikos Sąjunga (AS), visų pirma AS vyriausiuoju įgaliotiniu Maliui ir Saheliui, Vakarų Afrikos valstybių ekonomine bendrija (VAVEB) ir kitais pagrindiniais nacionaliniais, regioniniais ir tarptautiniais suinteresuotaisiais subjektais, įskaitant kitus specialiuosius pasiuntinius Sahelyje, taip pat atitinkamomis įstaigomis Magrebo teritorijoje;

               e)

               atidžiai stebėti regioninį ir tarpvalstybinį krizės aspektą, įskaitant terorizmą, organizuotą nusikalstamumą, ginklų kontrabandą, prekybą žmonėmis, prekybą narkotikais, pabėgėlių ir migrantų srautus bei susijusius finansinius srautus; glaudžiai bendradarbiaujant su ES kovos su terorizmu koordinatoriumi, prisidėti prie tolesnio ES kovos su terorizmu strategijos įgyvendinimo;

               f)

               palaikyti reguliarius aukšto lygio politinius ryšius su regiono šalimis, susiduriančiomis su terorizmu ir tarptautiniu nusikalstamumu, kad būtų užtikrintas nuoseklus ir išsamus požiūris ir esminis Sąjungos vaidmuo tarptautiniu lygiu kovojant su terorizmu ir tarptautiniu nusikalstamumu. Tai apima Sąjungos aktyvią paramą regioniniam saugumo sektoriaus pajėgumų vystymui ir užtikrinimą, kad būtų tinkamai kovojama su pagrindinėmis terorizmo ir tarptautinio nusikalstamumo Sahelio regione priežastimis;

               g)

               atidžiai stebėti humanitarinių krizių regione politines ir saugumo pasekmes;

               h)

               Malio atžvilgiu prisidėti prie regioninių ir tarptautinių pastangų sudaryti palankesnes sąlygas krizei Malyje išspręsti, visų pirma visiškai sugrįžti prie normalios konstitucinės padėties ir valdymo visoje teritorijoje ir įgyvendinti patikimą bei visą apimantį nacionalinį dialogą, vedantį prie tvaraus politinio sprendimo;

               i)

               skatinti institucijų stiprinimą, saugumo sektoriaus reformą ir ilgalaikės taikos sudarymą bei susitaikymą Malyje;

               j)

               bendradarbiaujant su ES specialiuoju įgaliotiniu žmogaus teisių klausimais, prisidėti prie Sąjungos žmogaus teisių politikos, įskaitant ES gaires dėl žmogaus teisių, visų pirma ES gaires dėl vaikų ir ginkluotų konfliktų bei ES gaires dėl smurto prieš moteris ir mergaites ir kovos su visų formų moterų diskriminacija, ir Sąjungos politikos, susijusios su moterimis, taika ir saugumu, įgyvendinimo regione, be kita ko, vykdant stebėseną ir teikiant ataskaitas dėl pokyčių, taip pat formuluojant rekomendacijas šiuo klausimu, taip pat palaikyti nuolatinius ryšius su atitinkamomis valdžios institucijomis Malyje ir regione, Tarptautinio baudžiamojo teismo prokuroro tarnyba, Vyriausiojo žmogaus teisių komisaro tarnyba ir žmogaus teisių gynėjais ir stebėtojais regione;

               k)

               vykdyti tolesnę veiklą ir teikti ataskaitas dėl atitinkamų JT Saugumo Tarybos (JT ST) rezoliucijų, visų pirma JT ST rezoliucijų 2056 (2012), 2071 (2012), 2085 (2012) ir 2100 (2013), laikymosi.

         2.   Siekdamas įvykdyti savo įgaliojimus, ES specialusis įgaliotinis, inter alia:

               a)

               teikia patarimus ir ataskaitas dėl Sąjungos pozicijų regioniniuose ir tarptautiniuose forumuose, kai reikia, apibrėžimo, kad būtų aktyviai propaguojamas ir stiprinamas visapusiškas Sąjungos požiūris į krizę Sahelio regione;

               b)

               apžvelgia visą Sąjungos veiklą ir glaudžiai bendradarbiauja su visomis atitinkamomis Sąjungos delegacijomis.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal įgaliojimus, nedarydamas poveikio vyriausiojo įgaliotinio atsakomybei.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (toliau – EIVT) ir jos atitinkamais padaliniais, visų pirma su Vakarų Afrikos direktoratu.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2014 m. kovo 1 d. iki 2015 m. vasario 28 d. susijusioms išlaidoms padengti skiriama orientacinė finansavimo suma yra 1 350 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro savo darbuotojų grupę, neviršydamas ES specialiojo įgaliotinio įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos ir saugumo srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą darbuotojams, kurie komandiruoti ES specialiajam įgaliotiniui, moka atitinkama valstybė narė, atitinkama Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, Sąjungos institucijai ar EIVT ir vykdo savo pareigas bei veikia vadovaudamiesi ES specialiojo įgaliotinio įgaliojimų vykdymo interesais.
   4.   ES specialiojo įgaliotinio darbuotojai dislokuojami kartu su atitinkamais EIVT departamentais arba Sąjungos delegacijomis, kad būtų užtikrintas atitinkamos jų veiklos suderinamumas ir nuoseklumas.
   7 straipsnis
   ES specialiojo įgaliotinio ir ES specialiojo įgaliotinio darbuotojų privilegijos ir imunitetai
   Dėl privilegijų, imunitetų ir kitų garantijų, būtinų ES specialiojo įgaliotinio misijai užbaigti ir sklandžiai vykdyti, taip pat būtinų jo darbuotojams, atitinkamai susitariama su priimančiosiomis šalimis. Valstybės narės ir EIVT tuo tikslu suteikia visą būtiną paramą.
   8 straipsnis
   ES įslaptintos informacijos saugumas
   ES specialusis įgaliotinis ir ES specialiojo įgaliotinio darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija, EIVT ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį geografinėje atsakomybės srityje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas konkretų saugumo planą, grindžiamą EIVT pateiktomis gairėmis, įskaitant konkrečias fizines, organizacines ir procedūrines saugumo priemones, kuriuo reglamentuojamas saugaus personalo atvykimo į geografinę teritoriją ir judėjimo toje teritorijoje valdymas, taip pat saugumo incidentų valdymas ir nenumatytų atvejų planas bei evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl geografinėje teritorijoje esančių sąlygų;

               c)

               užtikrindamas, kad prieš atvykstant arba atvykus į geografinę teritoriją būtų organizuotas visų darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į rizikos lygį toje teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   1.   ES specialusis įgaliotinis vyriausiajam įgaliotiniui ir PSK reguliariai teikia ataskaitas. Be to, ES specialusis įgaliotinis prireikus teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   2.   Derindamas su Sąjungos delegacijomis regione, ES specialusis įgaliotinis teikia ataskaitas apie geriausius Sąjungos iniciatyvų įgyvendinimo būdus, pavyzdžiui, apie Sąjungos indėlį į reformas, įskaitant atitinkamų Sąjungos vykdomų vystymo projektų politinius aspektus.
   12 straipsnis
   Veiksmų derinimas su kitais Sąjungos subjektais
   1.   Laikydamasis strategijos ES specialusis įgaliotinis prisideda prie Sąjungos politinių ir diplomatinių veiksmų vieningumo, nuoseklumo bei veiksmingumo ir padeda užtikrinti, kad visos Sąjungos priemonės ir valstybių narių veiksmai būtų naudojami suderintai siekiant Sąjungos politikos tikslų.
   2.   ES specialiojo įgaliotinio veikla derinama su Sąjungos delegacijų ir Komisijos veikla bei kitų regione veikiančių ES specialiųjų įgaliotinių veikla. ES specialusis įgaliotinis reguliariai informuoja regione esančias valstybių narių atstovybes ir Sąjungos delegacijas.
   3.   Vietos lygiu glaudus ryšys palaikomas su Sąjungos delegacijų vadovais ir valstybių narių atstovybių vadovais. ES specialusis įgaliotinis, glaudžiai bendradarbiaudamas su atitinkamomis Sąjungos delegacijomis, EUCAP Sahel Niger misijos vadovui ir EUTM Mali misijos vadui teikia politines gaires vietos lygiu. ES specialusis įgaliotinis, EUTM Mali misijos vadas ir EUCAP Sahel Niger civilinis operacijų vadas prireikus konsultuojasi tarpusavyje.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. ES specialusis įgaliotinis iki 2014 m. birželio 30 d. pateikia Tarybai, vyriausiajam įgaliotiniui ir Komisijai pažangos ataskaitą, o iki 2014 m. lapkričio 30 d. pabaigos – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2014 m. kovo 1 d.

      Priimta Briuselyje 2014 m. kovo 10 d.

            Tarybos vardu

            Pirmininkas

         G. VROUTSIS

      (1)  2013 m. kovo 18 d. Tarybos Sprendimas 2013/133/BUSP, kuriuo skiriamas Europos Sąjungos specialusis įgaliotinis Sahelyje (OL L 75, 2013 3 19, p. 29).

      (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2011/737/,Euratomas: 2011 m. lapkričio 9 d. Komisijos sprendimas, kuriuo iš dalies keičiamos darbo tvarkos taisyklės

text:
15.11.2011

               LT

               Europos Sąjungos oficialusis leidinys

               L 296/58

         KOMISIJOS SPRENDIMAS
   2011 m. lapkričio 9 d.
   kuriuo iš dalies keičiamos darbo tvarkos taisyklės
   (2011/737/ES, Euratomas)
   EUROPOS KOMISIJA,
   atsižvelgdama į Europos Sąjungos sutartį,
   atsižvelgdama į Sutartį dėl Europos Sąjungos veikimo, ypač į jos 249 straipsnį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   atsižvelgdama į savo 2010 m. vasario 24 d. Sprendimą 2010/138/ES, Euratomas, iš dalies keičiantį darbo tvarkos taisykles (1),
   atsižvelgdama į 2011 m. spalio 27 d. Komisijos pirmininko sprendimą C(2011) 8000,
   NUSPRENDĖ:
   1 straipsnis
   Komisijos darbo tvarkos taisyklių 12 straipsnyje įterpiama 5 dalis:

      „5.   Komisijos narys, norintis sustabdyti sprendimų dėl valstybių narių, visų pirma priklausančių euro zonai, ekonomikos ir biudžeto politikos koordinavimo bei priežiūros priėmimo raštu procedūrą, pirmininkui teikia atitinkamą motyvuotą prašymą, kuriame remiantis nešališku ir objektyviu siūlomo sprendimo priėmimo meto, struktūros, argumentų ar rezultatų vertinimu aiškiai nurodomi su prašymu susijusio sprendimo projekto aspektai.
      Jei pirmininkas mano, kad motyvai nepagrįsti, ir jei prašymas sustabdyti sprendimų priėmimo raštu procedūrą neatsiimamas, jis gali nesutikti procedūrą sustabdyti ir nuspręsti ją tęsti; tokiu atveju generalinis sekretorius kitų Komisijos narių prašo išreikšti poziciją, kad užtikrintų, jog būtų laikomasi Sutarties dėl Europos Sąjungos veikimo 250 straipsnyje nustatyto kvorumo. Be to, kad priimtų sprendimą šiuo klausimu, pirmininkas gali jį įtraukti į kito Komisijos posėdžio darbotvarkę.“

   2 straipsnis
   Komisijos darbo tvarkos taisyklių 23 straipsnyje įterpiama 5a dalis:

      „5a.   Su generaliniu direktoratu, atsakingu už ekonominius ir finansinius reikalus, būtina derinti visus pasiūlymus, susijusius su augimu, konkurencija arba ekonomikos stabilumu Europos Sąjungoje ar euro zonoje arba darančius jiems poveikį.“

   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2011 m. lapkričio 9 d.

            Komisijos vardu

            Pirmininkas

         José Manuel BARROSO

      (1)  OL L 55, 2010 3 5, p. 60.


title: 2011/563/ES: 2011 m. gegužės 10 d. Europos Parlamento sprendimas dėl 2009 finansinių metų Europos Sąjungos bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas

text:
27.9.2011

               LT

               Europos Sąjungos oficialusis leidinys

               L 250/107

         EUROPOS PARLAMENTO SPRENDIMAS
   2011 m. gegužės 10 d.
   dėl 2009 finansinių metų Europos Sąjungos bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas
   (2011/563/ES)
   EUROPOS PARLAMENTAS,
   atsižvelgdamas į 2009 finansinių metų Europos Sąjungos bendrąjį biudžetą (1),
   atsižvelgdamas į 2009 finansinių metų Europos Sąjungos galutines metines ataskaitas (SEC(2010)963 – C7–0219/2010) (2),
   atsižvelgdamas į Europos duomenų apsaugos priežiūros pareigūno metinę 2009 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2009 finansinių metų metinę biudžeto vykdymo ataskaitą kartu su audituotų institucijų atsakymais (3),
   atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį ir į 274, 275 bei 276 straipsnius, taip pat į Sutarties dėl Europos Sąjungos veikimo 314 straipsnio 10 dalį ir į 317, 318 bei 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą (A7–0117/2011),

               1.

               patvirtina Europos duomenų apsaugos priežiūros pareigūnui, kad Europos duomenų apsaugos priežiūros pareigūno 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui ir Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 303, 2010 11 9, p. 1.

      (4)  OL C 308, 2010 11 12, p. 129.

      (5)  OL L 248, 2002 9 16, p. 1.
    ---documentbreak---

               27.9.2011

               LT

               Europos Sąjungos oficialusis leidinys

               L 250/108

         EUROPOS PARLAMENTO REZOLIUCIJA
   2011 m. gegužės 10 d.
   su pastabomis, sudarančiomis neatskiriamą sprendimo dėl 2009 finansinių metų Europos Sąjungos bendrojo biudžeto įvykdymo patvirtinimo dalį, IX skirsnis – Europos duomenų apsaugos priežiūros pareigūnas
   EUROPOS PARLAMENTAS,
   atsižvelgdamas į 2009 finansinių metų Europos Sąjungos bendrąjį biudžetą (1),
   atsižvelgdamas į 2009 finansinių metų Europos Sąjungos galutines metines ataskaitas (SEC(2010)963 – C7–0219/2010) (2),
   atsižvelgdamas į Europos duomenų apsaugos priežiūros pareigūno metinę 2009 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2009 finansinių metų metinę biudžeto vykdymo ataskaitą kartu su institucijų atsakymais (3),
   atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį ir į 274, 275 bei 276 straipsnius, taip pat į Sutarties dėl Europos Sąjungos veikimo 314 straipsnio 10 dalį ir į 317, 318 bei 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą (A7–0117/2011),

               1.

               pažymi, kad 2009 m. Europos duomenų apsaugos priežiūros pareigūno (toliau – EDAPP) turėti įsipareigojimų asignavimai iš viso sudarė 7 000 000 EUR (2008 m. – 5 300 000 EUR (6)), iš jų panaudota 81,44 %, o tai nesiekia kitų institucijų vidurkio (97,69 %);

               2.

               pažymi, kad Audito Rūmai, rengdami metinę 2009 finansinių metų ataskaitą, atliko išsamų stebėsenos ir kontrolės sistemų, kurios taikomos Teisingume Teisme, Europos ombudsmeno ir EDAPP biuruose, vertinimą, įskaitant tai, kad buvo patikrinti dar keli mokėjimų, susijusių su žmogiškaisiais ištekliais ir kitomis administracinėmis išlaidomis, sandorių pavyzdžiai;

               3.

               pažymi tai, kad Audito Rūmai nustatė, jog keturiais atvejais iš dešimties EDAPP turima informacija buvo nepakankamai atnaujinta, o tai būtina norint užtikrinti, kad išmokos personalui, skiriamos vadovaujantis Europos Sąjungos pareigūnų tarnybos nuostatais (7), būtų mokamos laikantis atitinkamų Bendrijos reglamentų ir nacionalinės teisės aktų; Audito Rūmai nustatė, kad šiomis aplinkybėmis gali būti rizikuojama išmokas skirti neteisingai arba išmokėti tai, kas nepriklauso;

               4.

               pritaria Audito Rūmų siūlymui reikalauti EDAPP darbuotojų periodiškai pateikti dokumentus, kuriais remiantis būtų informuojama apie jų asmeninę padėtį, o EDAPP – patobulinti savo sistemą, kad šie dokumentai būtų laiku tikrinami ir tvarkomi;

               5.

               atkreipia dėmesį į EDAPP atsakymą, pateiktą siekiant paaiškinti, kad tai nedidelė tarnyba, taigi tvarkyti socialinių išmokų bylas jai padeda Administracijos ir mokėjimo pagal individualias teises biuras, kad kartą per metus Administracijos ir mokėjimo pagal individualias teises biuras, remdamasis specialiomis EDAPP personalui išdalytomis ir jų užpildytomis formomis, atnaujina informaciją apie šeimos ir išlaikomų vaikų išmokas ir kad socialinės išmokos koreguojamos atsižvelgiant į informaciją, surinktą remiantis minėtosiomis formomis; palankiai vertina EDAPP ketinimą gerinti informacijos apie socialines išmokas stebėseną atsižvelgiant į Audito Rūmų rekomendaciją ir ragina EDAPP savo metinėje veiklos ataskaitoje informuoti apie veiksmus, kurių imtasi;

               6.

               atkreipia dėmesį į Audito Rūmų išvadą, kad EDAPP taip ir nepradėjo taikyti ex post vertinimo sistemos (kai tai būtina), kaip reikalaujama pagal Finansinio reglamento nuostatas, ir kad pritaikius EDAPP patvirtintus vidaus kontrolės standartus nebuvo numatytos standartinių finansinių procedūrų išimtys, kurias būtų galima tinkamai registruoti centriniame registre;

               7.

               atkreipia dėmesį į EDAPP atsakymą, kuriame nurodoma, kad jau vykdoma EDAPP atliekamų sandorių, įskaitant tiesioginių mokėjimų, kuriuos EDAPP vardu atlieka kitos institucijos, kompensacijas, ex ante kontrolė; palankiai vertina EDAPP ketinimą įvertinti, kaip nuo 2011 m. būtų galima pradėti vykdyti ex post tikrinimo procedūrą siekiant atsižvelgti į Audito Rūmų rekomendaciją, ir ragina EDAPP savo metinėje veiklos ataskaitoje informuoti apie veiksmus, kurių imtasi;

               8.

               pritaria EDAPP pastabai, kad tai nedidelė tarnyba ir kad bendras bylų tvarkymas pagal bendradarbiavimo ir tarnybos lygmens susitarimus yra specifinė procedūra, ir supranta šią padėtį; tačiau ragina EDAPP paaiškinti, kokia papildoma tarpinstitucinė pagalba būtų reikalinga šiai tarnybai, kad ji galėtų įgyvendinti Audito Rūmų rekomendaciją, ir nurodyti, kada tai galėtų būti atlikta; palankiai vertina EDAPP sprendimą įgyvendinti Audito Rūmų pastabą dėl vidaus kontrolės standartų ir šiuo tikslu sukurti centrinį užregistruotų išimčių sąrašą ir ragina EDAPP savo metinėje veiklos ataskaitoje informuoti apie pažangą siekiant šio tikslo;

               9.

               pažymi, jog Audito Rūmai savo metinėje ataskaitoje pažymėjo, kad atlikus auditą jokių reikšmingų su EDAPP susijusių pastabų nepateikta;

               10.

               atkreipia dėmesį į tai, kad EDAPP – nedidelė tarnyba, todėl administraciniais klausimais bendradarbiauja su daugybe kitų institucijų, ypač su Komisijos tarnybomis (Personalo ir administracijos GD, Biudžeto GD, Švietimo ir kultūros GD, Vidaus audito tarnyba), Leidinių biuru, Parlamento tarnybomis (pastatų ir infrastruktūros, saugumo, IT, spaustuvės, ryšių ir t. t.), taip pat su Tarybos vertimo žodžiu tarnyba; teigiamai vertina tai, kad EDAPP pavyko sustiprinti administracinį bendradarbiavimą;

               11.

               primena, kad remiantis Komisijos, Parlamento ir Tarybos Generalinių sekretorių administracinio bendradarbiavimo susitarimu, kuris 2006 m. gruodžio 7 d. pasirašytas su EDAPP dar trejiems metams ir įsigaliojo 2007 m. sausio 16 d., administracinį visų EDAPP misijų tvarkymą užtikrina Komisijos Administracijos ir mokėjimo pagal individualias teises biuras ir kad Komisijos vidaus auditoriui, kuris administracinio bendradarbiavimo pagrindu atstovauja EDAPP vidaus audito tarnybai, atlikus vertinimą nustatyta, jog vidaus kontrolės sistema veikia praktiškai, veiksmingai ir kad ją taikant tinkamai įgyvendinami EDAPP tikslai;

               12.

               palankiai vertina tai, kad renkami institucijos nariai (EDAPP ir EDAPP padėjėjas) kasmet skelbia finansinių interesų deklaracijas, kuriose pateikiama svarbi informacija tokiais klausimais, kaip atlyginamos pareigos ar veikla ir deklaruotina profesinė veikla;

               13.

               ragina, kad EDAPP į kitą metinę (2010 finansinių metų) veiklos ataskaitą įtrauktų skyrių, kuriame būtų informuojama, kaip metų laikotarpiu buvo atsižvelgta į Parlamento sprendimus dėl biudžeto įvykdymo patvirtinimo.

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 303, 2010 11, p. 1.

      (4)  OL C 308, 2010 11 12, p. 129.

      (5)  OL L 248, 2002 9 16, p. 1.

      (6)  2006 m. – 4 100 000 EUR.

      (7)  OL L 56, 1968 3 4, p. 1.


title: 2014/588/ES: 2014 m. balandžio 3 d. Europos Parlamento sprendimas dėl Europos draudimo ir profesinių pensijų institucijos 2012 finansinių metų sąskaitų uždarymo

text:
5.9.2014

               LT

               Europos Sąjungos oficialusis leidinys

               L 266/231

         EUROPOS PARLAMENTO SPRENDIMAS
   2014 m. balandžio 3 d.
   dėl Europos draudimo ir profesinių pensijų institucijos 2012 finansinių metų sąskaitų uždarymo
   (2014/588/ES)
   EUROPOS PARLAMENTAS,

               —

               atsižvelgdamas į Europos draudimo ir profesinių pensijų institucijos 2012 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos draudimo ir profesinių pensijų institucijos 2012 finansinių metų metinių finansinių ataskaitų su Institucijos atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2010 m. lapkričio 24 d. Europos Parlamento ir Tarybos reglamentą (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija) (4), ypač į jo 64 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Ekonomikos ir pinigų politikos komiteto nuomonę (A7–0232/2014),

               1.

               pritaria Europos draudimo ir profesinių pensijų institucijos 2012 finansinių metų sąskaitų uždarymui;

               2.

               paveda Pirmininkui perduoti šį sprendimą Europos draudimo ir profesinių pensijų institucijos vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 134.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 331, 2010 12 15, p. 48.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2013/386/ES: 2013 m. liepos 15 d. Tarybos sprendimas, kuriuo pratęsiamas Sprendimu 2011/465/ES Gvinėjos Respublikai nustatytų atitinkamų priemonių taikymo laikotarpis ir iš dalies keičiamas tas sprendimas

text:
17.7.2013

               LT

               Europos Sąjungos oficialusis leidinys

               L 194/8

         TARYBOS SPRENDIMAS
   2013 m. liepos 15 d.
   kuriuo pratęsiamas Sprendimu 2011/465/ES Gvinėjos Respublikai nustatytų atitinkamų priemonių taikymo laikotarpis ir iš dalies keičiamas tas sprendimas
   (2013/386/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu (1), su paskutiniais pakeitimais, padarytais 2010 m. birželio 22 d. Uagadugu (2) (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje susirinkusių valstybių narių Vyriausybių atstovų Vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   kadangi:

               (1)

               Tarybos sprendimu 2011/465/ES (4) Gvinėjos Respublikai (toliau — Gvinėja) nustatytos atitinkamos priemonės pagal AKR ir ES partnerystės susitarimo 96 straipsnio 2 dalies c punktą;

               (2)

               Tuo sprendimu, kurio galiojimo laikotarpis buvo pratęstas ir kuris buvo iš dalies pakeistas Sprendimu 2012/404/ES (5), nustatyta, kad bendradarbiavimas su Gvinėjos Respublika galės būti atnaujintas, kai bus įvykdyti du įsipareigojimai: kompetentingos valdžios institucijos parengs ir patvirtins išsamų parlamento rinkimų surengimo iki 2012 m. pabaigos tvarkaraštį ir bus surengti laisvi ir skaidrūs parlamento rinkimai;

               (3)

               Gvinėjos nacionalinės nepriklausomos rinkimų komisijos pirmininkui perdavus 2013 m. gegužės 12 d. planuotų rinkimų tvarkaraštį, Taryba nusprendė, kad pirmas įsipareigojimas įvykdytas;

               (4)

               Sprendimas 2011/465/ES, kurio galiojimas pratęstas ir kuris iš dalies pakeistas Sprendimu 2012/404/ES, galioja iki 2013 m. liepos 19 d.;

               (5)

               2013 m. balandžio 13 d. prezidento dekretu nustatyta parlamento rinkimų data – 2013 m. birželio 30 d. Teisiškai nustatytas laikotarpis, per kurį Gvinėjos Respublikos Aukščiausiasis teismas turi paskelbti galutinius rinkimų rezultatus, baigiasi vėliau nei 2013 m. liepos 19 d.;

               (6)

               todėl būtina pratęsti pagal Sprendimą 2011/465/ES nustatytų atitinkamų priemonių taikymo laikotarpį 12 mėnesių. Taip pat būtina pratęsti jose nustatytą laisvų ir skaidrių parlamento rinkimų Gvinėjos Respublikoje surengimo laikotarpį iki 2013 m. spalio mėn. pabaigos,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/465/ES 3 straipsnyje data „2013 m. liepos 19 d.“ pakeičiama data „2014 m. liepos 19 d.“
   2 straipsnis
   Galutinis laikotarpis, per kurį Gvinėjos Respublika turi vykdyti įsipareigojimą surengti laisvus ir skaidrius parlamento rinkimus, kaip nustatyta Sprendimo 2011/465/ES priede nurodytose atitinkamose priemonėse, pratęsiamas iki 2013 m. spalio 31 d.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. liepos 15 d.

            Tarybos vardu

            Pirmininkas

         V. JUKNA

      (1)  OL L 317, 2000 12 15, p. 3.

      (2)  OL L 287, 2010 11 4, p. 3.

      (3)  OL L 317, 2000 12 15, p. 376.

      (4)  OL L 195, 2011 7 27, p. 2.

      (5)  OL L 188, 2012 7 18, p. 17.


Svarbus teisinis pranešimas

|

52007BP0122(01)

1. 2007 m. balandžio 24 d. Europos Parlamento sprendimas dėl 2005 finansinių metų Europos mokymo fondo biudžeto įvykdymo patvirtinimo (C6-0396/2006 - 2006/2163(DEC))

Oficialusis leidinys 074 E , 20/03/2008 p. 0238 - 0239

		1.2007 m. balandžio 24 d. Europos Parlamento sprendimas dėl 2005 finansinių metų Europos mokymo fondo biudžeto įvykdymo patvirtinimo (C6-0396/2006 — 2006/2163(DEC))Europos Parlamentas,- atsižvelgdamas į Europos mokymo fondo 2005 finansinių metų galutines metines ataskaitas [1],- atsižvelgdamas į Audito Rūmų ataskaitą dėl Europos mokymo fondo 2005 finansinių metų galutinių metų ataskaitų kartu su Fondo atsakymais [2],- atsižvelgdamas į 2007 m. vasario 27 d. Tarybos rekomendaciją (5711/2007 — C6-0080/2007),- atsižvelgdamas į EB sutartį, ypač į jos 276 straipsnį,- atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [3], ypač į jo 185 straipsnį,- atsižvelgdamas į 1990 m. gegužės 7 d. Tarybos reglamentą (EEB) Nr. 1360/90 dėl Europos mokymo fondo įsteigimo [4], ypač į jo 11 straipsnį,- atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje [5], ypač į jo 94 straipsnį,- atsižvelgdamas į Darbo tvarkos taisyklių 71 straipsnį ir V priedą,- atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6-0113/2007),1. suteikia patvirtinimą Europos mokymo fondo direktorei, kad Fondo 2005 finansinių metų biudžetas įvykdytas;2. išdėsto savo pastabas toliau pateikiamoje rezoliucijoje;3. paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos mokymo fondo direktorei, Tarybai, Komisijai, ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).[1] OL C 266, 2006 10 31, p. 40.[2] OL C 312, 2006 12 19, p. 73.[3] OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).[4] OL L 131, 1990 5 23, p. 1. Reglamentas su paskutiniais pakeitimais, padarytais Reglamentu (EB) Nr. 1648/2003 (OL L 245, 2003 9 29, p. 22).[5] OL L 357, 2002 12 31, p. 72.--------------------------------------------------


title: 2003/196/: 2003 m. lapkričio 5 d.  ELPA Priežiūros institucijos sprendimas Nr. 196/03/KOL trisdešimt aštuntą kartą iš dalies keičiantis procedūrines ir esmines taisykles valstybės pagalbos srityje, įtraukiant naują 9B skyrių  Skundai. Forma skundui dėl įtariamos neteisėtos valstybės pagalbos pateikti

text:
25.5.2006

               LT

               Europos Sąjungos oficialusis leidinys

               L 139/28

      ELPA PRIEŽIŪROS INSTITUCIJOS SPRENDIMAS

   Nr. 196/03/KOL
   2003 m. lapkričio 5 d.
   trisdešimt aštuntą kartą iš dalies keičiantis procedūrines ir esmines taisykles valstybės pagalbos srityje, įtraukiant naują 9B skyrių „Skundai. Forma skundui dėl įtariamos neteisėtos valstybės pagalbos pateikti“
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą (1), ypač į jo 61–63 straipsnius ir 26 protokolą,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo (2), ypač į jo 24 straipsnį, 5 straipsnio 2 punkto b papunktį ir 3 protokolo I dalies 1 straipsnį (3),
   KADANGI pagal Institucijos ir Teismo susitarimo 24 straipsnį ELPA priežiūros institucija įgyvendina EEE susitarimo nuostatas dėl valstybės pagalbos,
   KADANGI pagal Institucijos ir Teismo susitarimo 5 straipsnio 2 punkto b papunktį ELPA priežiūros institucija skelbia pranešimus arba gaires dėl EEE susitarime nagrinėjamų klausimų, jei tai konkrečiai numatyta EEE susitarime arba Institucijos ir Teismo susitarime, arba jei ELPA priežiūros institucija mano esant reikalinga,
   PRISIMINDAMA Procedūrines ir esmines taisykles valstybės pagalbos srityje (4), ELPA priežiūros institucijos priimtas 1994 m. sausio 19 d. (5),
   KADANGI 2003 m. gegužės 16 d. Europos Komisija paskelbė naują formą skundams dėl įtariamos neteisėtos valstybės pagalbos pateikti (6),
   KADANGI ši forma taip pat svarbi ir Europos ekonominei erdvei,
   KADANGI visoje Europos ekonominėje erdvėje būtina užtikrinti vienodą EEE valstybės pagalbos taisyklių taikymą,
   KADANGI pagal EEE susitarimo XV priedo pabaigoje esančio skyriaus „BENDRA INFORMACIJA“ II punktą, ELPA priežiūros institucija, pasitarusi su Komisija, turi priimti aktus, atitinkančius Europos Komisijos priimtus aktus,
   PASITARUSI su Europos Komisija,
   PRISIMINDAMA, kad šiuo klausimu ELPA priežiūros institucija tarėsi su ELPA valstybėmis 2003 m. birželio 20 d. vykusiame daugiašaliame susitikime,
   NUSPRENDĖ:

               1.

               Valstybės pagalbos gairės iš dalies keičiamos įtraukiant naują 9B skyrių „Skundai. Forma skundui dėl įtariamos neteisėtos valstybės pagalbos pateikti“.

               2.

               Į Valstybės pagalbos gairių I priedą įtraukiamas naujas III skirsnis „Forma skundui dėl įtariamos neteisėtos valstybės pagalbos pateikti“.

               3.

               Naujas 9B skyrius ir naujas Valstybės pagalbos gairių I priedo III skirsnis pateikiami šio sprendimo priede.

               4.

               ELPA valstybėms pranešama laišku kartu išsiunčiant šio sprendimo ir jo priedo kopijas.

               5.

               Remiantis EEE susitarimo 27 protokolo d punktu Europos Komisija informuojama išsiunčiant jai šio sprendimo ir jo priedo kopijas.

               6.

               Sprendimas ir jo priedas skelbiami Europos Sąjungos oficialiojo leidinio EEE dalyje ir EEE priede.

               7.

               Sprendimas yra autentiškas anglų kalba.

      Priimta Briuselyje, 2003 m. lapkričio 5 d.

            ELPA priežiūros institucijos vardu

            Pirmininkas

         Einar M. BULL

         Hannes HAFSTEIN

            Kolegijos narys

      (1)  Toliau – EEE susitarimas.

      (2)  Toliau – Institucijos ir Teismo susitarimas.

      (3)  Institucijos ir Teismo susitarimo 3 protokolas su pakeitimais, ELPA valstybių padarytais 2001 m. gruodžio 10 d. Pakeitimai įsigaliojo 2003 m. rugpjūčio 28 d.

      (4)  Toliau – Valstybės pagalbos gairės.

      (5)  Pirmą kartą paskelbtos OL L 231, 1994 9 3, ir tos pačios dienos EEE priede Nr. 32, su paskutiniais pakeitimais, padarytais dar neskelbtu 2002 12 18 Kolegijos sprendimu Nr. 264/02/COL.

      (6)  Forma skundui dėl įtariamos neteisėtos valstybės pagalbos pateikti, OL C 116, 2003 5 16, p. 3.

      PRIEDAS

         „9B. SKUNDAI. FORMA SKUNDUI DĖL ĮTARIAMOS NETEISĖTOS VALSTYBĖS PAGALBOS PATEIKTI
         Institucijos ir Teismo susitarimo 3 protokolo I dalies 1 straipsnio 3 punkte ir II dalies 2 straipsnio 1 punkte nustatyta, jog ELPA priežiūros institucija turi būti informuojama apie bet kokius ketinimus suteikti pagalbą arba ją pakeisti prieš pakankamai laiko, kad ji galėtų pateikti pastabas. ELPA valstybė narė negali įgyvendinti savo pasiūlytos priemonės tol, kol ta tvarka nebuvo priimtas galutinis sprendimas.
         Pagalba, skirta nesilaikant minėtų nuostatų, laikoma neteisėta pagalba.
         Remiantis Institucijos ir Teismo susitarimo 3 protokolo II dalies 10 straipsnio 1 punkto nuostatomis, iš bet kokio šaltinio ELPA priežiūros institucijai gavus informaciją apie įtariamą neteisėtą pagalbą, ji tą informaciją privalo nedelsdama išnagrinėti.
         Be to, remiantis minėto protokolo II dalies 20 straipsnio 2 punktu, bet kuri suinteresuota šalis gali ELPA priežiūros institucijai pranešti apie bet kokią įtariamą neteisėtą pagalbą ir įtariamus piktnaudžiavimo pagalba atvejus (toliau – skundas).
         Bet kuris asmuo ar įmonė gali pateikti skundą ELPA priežiūros institucijai. Skundo pateikimo tvarka yra nemokama. Nagrinėdama skundus ELPA priežiūros institucija privalo laikytis Institucijos ir Teismo susitarimo 3 protokole nustatytų procedūrinių taisyklių ir gerbti suinteresuotos ELPA valstybės teises į gynybą.
         Be to, paprastai trečiosios šalys, kurių interesai dėl neteisėtos pagalbos buvo smarkiai pažeisti, vietoje skundo ELPA priežiūros institucijai arba kartu su skundu ELPA priežiūros institucijai, gali perduoti šį klausimą svarstyti nacionaliniam teismui.
         Tačiau ELPA priežiūros institucija negali patarti dėl konkrečių nacionalinių procedūrų.
         Šių Gairių I priedo III skirsnyje pateikiamoje skundo formoje nurodoma ELPA priežiūros institucijai pateiktina informacija, kad ši galėtų nagrinėti skundą dėl įtariamos neteisėtos pagalbos arba pagalbos, kuria piktnaudžiaujama. Jei neįmanoma užpildyti visų formos dalių, būtina nurodyti priežastis.
         Formą galima gauti ELPA priežiūros institucijos interneto tinklalapyje tokiu adresu: http://www.eftasurv.int
         ELPA priežiūros institucijos tinklavietėje taip pat galima gauti daug naudingos informacijos apie Europos Ekonominėje Erdvėje taikomas valstybės pagalbos taisykles, kuri pildant formą gali būti naudinga skundo teikėjui arba jo patarėjui.
         Formą siųsti tokiu adresu:

                     Autorité de surveillance AELE

                     Direction de la concurrence et des aides d'État

                     74, Rue de Trèves

                     B-1040 Bruxelles

               III SKIRSNIS
         Forma skundui dėl įtariamos neteisėtos valstybės pagalbos pateikti
         Formą siųsti tokiu adresu:

                     Autorité de surveillance AELE

                     Direction de la concurrence et des aides d'État

                     74, Rue de Trèves

                     B-1040 Bruxelles

               I.A.   Informacija apie skundo teikėją
         I.1.   Pavardė ir vardas, o jei skundą teikia juridinis asmuo – jo pavadinimas
         I.2.   Adresas arba registruotoji buveinė:
         I.3.   Telefonas, faksas, el. paštas:
         I.4.   Asmens ryšiams vardas, pavardė, adresas, telefonas, faksas, el. paštas:
         I.5.   Jei skundą teikia įmonė, trumpas jos aprašymas, nurodant veiklos sritį (-is) ir vietą (-as).
         I.6.   Trumpai išdėstykite, kokį poveikį suteikta įtariama neteisėta pagalba daro skundo teikėjo interesams.
         I.B.   Informacija apie skundo teikėjo atstovą
         I.7.   Jei skundas teikiamas kieno nors kito vardu (asmens arba įmonės), taip pat nurodykite atstovo vardą, pavardę, adresą, faksą ir el. paštą bei pridėkite raštišką įgaliojimą.
         II.   Informacija apie ELPA valstybę
         II.1.   ELPA valstybė:
         II.2.   Kuriuo lygmeniu buvo suteikta įtariama neteisėta valstybės pagalba:

                     —

                     centrinės valdžios

                     —

                     regiono (nurodyti)

                     —

                     kitu (nurodyti)

               III.   Informacija apie pagalbos priemones, dėl kurių teikiamas skundas
         III.1.   Ar skundas teikiamas dėl įtariamos neteisėtos pagalbos pagal pagalbos programą; ar dėl atskiro pagalbos atvejo?
         III.2.   Kada pagalba buvo skirta arba pagalbos programa įgyvendinta? Kokia pagalbos programos trukmė (jei žinoma)?
         III.3.   Kokiam (-iems) ūkio sektoriui (-iams) taikoma pagalba?
         III.4.   Kokia įtariamos neteisėtos pagalbos suma? Kokia forma ji buvo suteikta (kaip paskola, dotacija, garantija, mokesčių paskata ar lengvata ir t. t.)?
         III.5.   Kas yra pagalbos gavėjas? Jei pagalba skirta pagal programą, kas turi teisę gauti pagalbą?
         Pateikite kuo daugiau informacijos apie ją gavusią įmonę (-es) ir pateikite jos (jų) pagrindinės veiklos aprašymą.
         III.6.   Kokiu tikslu įtariama neteisėta pagalba buvo suteikta (jei žinoma)?
         IV.   Skundo pateikimo pagrindas
         Išsamiai paaiškinkite skundo teikimo priežastis. Taip pat nurodykite, kokios EEE teisės nuostatos buvo pažeistos skiriant pagalbą, kaip tai paveikė konkurencijos Europos Ekonominėje Erdvėje sąlygas ir prekybą tarp Susitariančiųjų Šalių.
         Jei pagalba pakenkė jūsų komerciniams interesams, paaiškinkite kaip.
         V.   Informacija apie kitas procedūras
         V.1.   Jei jau buvo kreiptasi į ELPA priežiūros instituciją, pateikite informacijos (jei galite, pridėkite susirašinėjimo kopijas):
         V.2.   Jei jau buvo kreiptasi į Europos Komisijos tarnybas, pateikite informacijos (jei galite, pridėkite susirašinėjimo kopijas):
         V.3.   Jei jau buvo kreiptasi į šalies valdžios institucijas (pvz. centrinės, regioninės ar vietos valdžios institucijas, ombudsmeną ir kt.), pateikite informacijos (jei galite, pridėkite susirašinėjimo kopijas):
         V.4.   Kreipimasis į šalies teismus arba kitokio pobūdžio procedūra (pvz., arbitražas arba taikinimo procedūra). (Nurodykite, ar jau buvo priimtas sprendimas ar priteista suma; jei taip, pridėkite kopiją):
         VI.   Patvirtinamieji dokumentai
         Nurodykite bet kokius dokumentus arba įrodymus, pateiktus kartu su skundu, ir pridėkite jų kopijas. Jei galite, pateikite nacionalinės teisės arba kitos priemonės, kuria suteikiamas teisinis pagrindas skirti pagalbą, kopijas.
         VII.   Konfidencialumas
         Pranešame, kad siekiant apsaugoti suinteresuotos ELPA valstybės teisę į gynybą, ELPA priežiūros institucija gali būti priversta ELPA valstybei atskleisti jūsų tapatybę ir patvirtinamuosius dokumentus arba jų turinį. Aiškiai nurodykite, jei nenorite, kad jūsų tapatybė arba tam tikri dokumentai arba informacija būtų atskleista ir aiškiai nurodykite, kurios dokumentų dalys yra konfidencialios. Nurodykite priežastis.
         Vieta, data ir skundo teikėjo parašas“


4.11.2016

               LT

               Europos Sąjungos oficialusis leidinys

               C 407/96

         P8_TA(2015)0234
   Prašymas atšaukti Sotirio Zarianopoulo (Sotirios Zarianopoulos) imunitetą
   2015 m. birželio 24 d. Europos Parlamento sprendimas dėl prašymo atšaukti Sotirio Zarianopoulo (Sotirios Zarianopoulos) imunitetą (2015/2015(IMM))
   (2016/C 407/14)

      Europos Parlamentas,

               —

               atsižvelgdamas į 2014 m. gruodžio 8 d. Graikijos Aukščiausiojo Teismo prokuroro pavaduotojo atsiųstą prašymą panaikinti Sotirio Zarianopoulo imunitetą, kuris susijęs su Salonikų trečiajame vienanariame pirmosios instancijos teisme nagrinėjama byla (Nr. G2010/1744) ir kuris buvo paskelbtas 2015 m. sausio 13 d. plenariniame posėdyje,

               —

               išklausęs Sotirios Zarianopoulos paaiškinimus, kaip nurodyta Darbo tvarkos taisyklių 9 straipsnio 5 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius bei 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

               —

               atsižvelgdamas į Graikijos Respublikos Konstitucijos 62 straipsnį,

               —

               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

               —

               atsižvelgdamas į Teisės reikalų komiteto pranešimą (A8-0191/2015),

               A.

               kadangi Graikijos Respublikos Aukščiausiojo Teismo prokuroro pavaduotojas pateikė prašymą atšaukti Europos Parlamento nario Sotirios Zarianopoulos imunitetą siekiant atlikti tyrimą dėl įtariamos nusikalstamos veikos;

               B.

               kadangi pagal Protokolo Nr. 7 dėl Europos Sąjungos privilegijų ir imunitetų 9 straipsnį Europos Parlamento nariai savo valstybės teritorijoje naudojasi imunitetais, kurie suteikiami jų parlamento nariams;

               C.

               kadangi pagal Graikijos Respublikos Konstitucijos 62 straipsnį parlamento nariai savo kadencijos metu negali būti traukiami baudžiamojon atsakomybėn, suimami, kalinami ar kitaip negali būti ribojama jų laisvė, negavus išankstinio parlamento sutikimo;

               D.

               kadangi Sotirios Zarianopoulos kaltinamas grasinimais imtis fizinio smurto ir 2010 m. kovo 4 d. neteisėtai įėjęs į Graikijos viešo televizijos kanalo ERT-3 patalpas, kad nutrauktų vidurdienio žinias ir perkaitytų pranešimą;

               E.

               kadangi įtariama nusikalstama veika akivaizdžiai nesusijusi su Sotirio Zarianopoulo kaip Europos Parlamento nario pareigomis, nes ji susijusi su Graikijos profsąjungos PAME atliktais veiksmais, ir kadangi Sotirios Zarianopoulos nebuvo Europos Parlamento narys, kai buvo įvykdyti šie veiksmai;

               F.

               kadangi, remiantis Protokolo Nr. 7 dėl Europos Sąjungos privilegijų ir imunitetų 8 straipsniu ir Europos Sąjungos Teisingumo Teismo praktika, Europos Parlamento nario nuomonė, išreikšta vykdant savo pareigas, apibrėžiama kaip subjektyvus vertinimas, turintis tiesioginį ir akivaizdų ryšį su šių Parlamento nario pareigų vykdymu, o Sotirio Zarianopoulo veiksmai į šią apibrėžtį nepatenka;

               G.

               kadangi dėl šios priežasties baudžiamoji byla nesusijusi su Europos Parlamento nariui einant pareigas pareikšta nuomone ar balsavimu pagal Protokolo Nr. 7 dėl Europos Sąjungos privilegijų ir imunitetų 8 straipsnį;

               H.

               kadangi, remiantis Darbo tvarkos taisyklių 9 straipsnio 7 dalimi, Teisės reikalų komitetas jokiais atvejais negali išsakyti nuomonės dėl Parlamento nario kaltumo ar nekaltumo ir dėl to, ar nuomonės ir veiksmai, kuriais jis yra kaltinamas, užtraukia jam atsakomybę, net jei nagrinėdamas prašymą komitetas galėjo išsamiai susipažinti su šia byla;

               I.

               kadangi Sotiriui Zarianopoului teigiant, kad kaltinimai yra politiškai motyvuoti, komitetas, išklausęs narį ir išnagrinėjęs jo pateiktus dokumentus, taip pat išnagrinėjo tyrimo institucijoms 2010 m. liudytojų padarytus pareiškimus, kuriais grindžiami kaltinimai;

               J.

               kadangi šie pareiškimai padaryti vykstant teismo procesui Sotirio Zarianopoulo atžvilgiu ir kadangi komitetui nepriklauso nei tirti bylos iš esmės, nei nuspręsti, ar Europos Parlamento narys, dėl kurio vyksta teismo procesas, yra kaltas ar nekaltas;

               K.

               kadangi, atsižvelgiant į komiteto gautą informaciją, nėra pagrindo iš anksto manyti, kad ketinimas, kuriuo pagrįstas baudžiamasis procesas, yra noras pakenkti Parlamento nario politinei veiklai (fumus persecutionis), nes procesas pradėtas keletą metų prieš tai, kai Sotirios Zarianopoulos pradėjo eiti Parlamento nario pareigas;

               1.

               nusprendžia atšaukti Sotirios Zarianopoulos imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą Graikijos Aukščiausiojo Teismo prokuratūrai ir Sotirios Zarianopoulos.

      (1)  1964 m. gegužės 12 d. Teisingumo Teismo sprendimas Wagner/Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot/Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote/Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra/De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch/Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch/Parlamentas, T-346/11 ir T-347/11, ECLI:EU:T:2013:23.


title: 1996 m. liepos 30 d. Komisijos sprendimas dėl vėžio prevencijos patariamojo komiteto įsteigimotekstas svarbus EEE.

text:
Svarbus teisinis pranešimas

|

31996D0469

Oficialusis leidinys L 192 , 02/08/1996 p. 0031 - 0032

		Komisijos sprendimas1996 m. liepos 30 d.dėl vėžio prevencijos patariamojo komiteto įsteigimo(tekstas svarbus EEE)(96/469/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,kadangi Bendrija prisideda prie žmonių sveikatos aukšto lygio apsaugos užtikrinimo skatindama valstybių narių bendradarbiavimą ir, prireikus, remdama jų veiksmus;kadangi Bendrijos veiksmai skiriami ligų prevencijai, taip pat ir vėžio, skatinant ligų priežasčių ir plitimo tyrimą bei sveikatos informaciją ir švietimą;kadangi nuo 1986 m. organizuojami aukšto lygio vėžio ekspertų susitikimai pagal programą "Europa prieš vėžį"; kadangi šie vėžio ekspertai sudaro grupę, kuri konsultuoja Komisiją moksliniais vėžio aspektais;kadangi 1986 m. liepos 7 d. Tarybos rezoliucijoje [1] pažymimos Vėžio ekspertų komiteto išvados dėl pirmojo vėžio veiksmų plano rengimo [2];kadangi pagal 1990 m. gegužės 17 d. Tarybos ir Taryboje susitikusių valstybių narių Vyriausybių atstovų Sprendimą 90/238/Euratomas, EAPB, EEB, patvirtinantį veiksmų planą 1990–1994 m. pagal programą "Europa prieš vėžį" [3], Komisija įtraukia vėžio prevencijos ekspertus į veiksmų plano įgyvendinimą;kadangi Europos Parlamento ir Tarybos sprendimas Nr. 646/96/EB [4], patvirtinantis trečiąjį vėžio veiksmų planą 1996–2000 m., yra skirtas vėžio prevencijai pagal Sutarties 3 straipsnio o dalies ir 129 straipsnio reikalavimus;kadangi minėto sprendimo įžanginėje dalyje nurodoma, kad norėdama turėti visą būtiną mokslinę informaciją, Komisija bendradarbiauja su mokslo ekspertais;kadangi svarbu sustiprinti mokslinę bazę, kuria remiantis priimami Komisijos sprendimai;kadangi, siekiant suprantamumo ir įstatymų aiškumo, būtina šią grupę formalizuoti;kadangi turi būti nustatyta jos narystė, kad būtų galima atsižvelgti į programos "Europa prieš vėžį", vykdomos pagal trečiąjį vėžio veiksmų planą, krypties ir turinio pasikeitimus;kadangi turėtų būti galima nuolat naudotis aukšto lygio Europos ekspertų vėžio prevencijos srityje konsultacijomis, suteikiamomis per Komisijos įsteigtą konsultacinio pobūdžio komitetą,NUSPRENDĖ:1 straipsnisŠiuo sprendimu Komisija įsteigia Vėžio prevencijos patariamąjį komitetą (toliau — Komitetas).Komitetą sudaro ne daugiau kaip 15 narių.2 straipsnisKomisija gali konsultuoti Komitetą visais klausimais, susijusiais su:- duomenimis apie vėžį, įskaitant epidemiologiją,- ankstyvu vėžio nustatymu ir tikrinimu dėl vėžio,- visuomenės informavimu apie vėžio prevenciją,- sveikatos švietimu mokyklose su vėžiu susijusiais aspektais,- kokybės užtikrinimo procedūra kovojant su vėžiu (įskaitant vėžio pacientų gyvenimo kokybės ir paliatyvios priežiūros klausimą),- prevencijos aspektais, kurie gali būti sukurti vadovaujantis fundamentaliųjų ir klinikinių vėžio tyrimų, vykdomų pagal Biomed programą ir kitas tyrimo iniciatyvas, rezultatais,- sveikatos specialistų mokymu vėžio srityje.3 straipsnis1. Komitetas posėdžiuose svarsto Komisijos tarnybų atstovų prašymus pateikti nuomonę. Prašydami Komiteto nuomonės, Komisijos tarnybų atstovai gali nustatyti laikotarpį, per kurį nuomonė turi būti pareikšta.2. Komitetas savo iniciatyva negali pareikšti nuomonės dėl klausimų, priklausančių kitiems Komisijos įsteigtiems moksliniams komitetams.3. Komitetas deda visas pastangas, kad savo nuomonę pareikštų bendro susitarimo pagrindu. Po Komiteto svarstymų nebalsuojama.4. Jei Komiteto nariai vieningai pritaria nuomonei, Komitetas priima bendras išvadas. Jei nėra vieningo susitarimo, diskusijų metų išsakytos įvairios pozicijos įtraukiamos į ataskaitą, parengiamą padedant Komisijos tarnybų atstovams.4 straipsnisKomisija skiria Komiteto narius iš aukšto lygio ekspertų, kompetentingų 2 straipsnyje nurodytose srityse.5 straipsnisKomitetas iš savo narių išrenka pirmininką ir du jo pavaduotojus. Išrenkama dviejų trečdalių dalyvaujančių narių balsų dauguma.6 straipsnis1. Narystė Komitete trunka trejus metus. Ji gali būti atnaujinama. Tačiau Komiteto pirmininkas ir jo pavaduotojai negali būti išrenkami iš naujo tuoj pat po dviejų iš eilės einančių trejų metų kadencijų.Pasibaigus kadencijai Komiteto nariai gali ir toliau dirbti iki kol jie bus vėl patvirtinti nariais arba pakeisti naujais.Už atliekamas pareigas nemokamas joks užmokestis.2. Jei Komiteto narys negali vykdyti savo pareigų arba savanoriškai atsistatydina, likusiam kadencijos laikui jis pakeičiamas pagal 4 arba 5 straipsniuose, priklausomai nuo atvejo, nustatytą tvarką.7 straipsnisKas treji metai Komisija skelbia susipažinti narių sąrašą Europos Bendrijų oficialiajame leidinyje.8 straipsnis1. Komitetas gali sudaryti darbo grupes, nagrinėjančias 2 straipsnyje nurodytoms kompetencijos sritims priklausančius specifinius klausimus, kurioms pirmininkauja vienas iš jo narių ir kurias sudaro daugiausia penki aukštos kvalifikacijos mokslininkai. Tuo pačiu metu gali veikti ne daugiau kaip penkios darbo grupės.2. Darbo grupių įgaliojimus nustato Komitetas.9 straipsnis1. Komitetas ir bet kuri darbo grupė susitinka Komisijos tarnybų atstovo kvietimu, paprastai Komisijos patalpose.2. Komiteto ir darbo grupių posėdžiuose gali dalyvauti Komisijos tarnybų atstovai ir kiti Komisijos pareigūnai ir suinteresuoti atstovai.3. Komisijos tarnybų atstovai gali pakviesti asmenis, turinčius specialių žinių nagrinėjamo klausimo srityje, dalyvauti posėdžiuose stebėtojo teisėmis laikinai arba nuolat.4. Komisijos tarnybos teikia Komitetui ir darbo grupėms sekretoriato paslaugas.10 straipsnisNepažeidžiant Sutarties 214 straipsnio nuostatų, Komiteto nariai įpareigojami neatskleisti informacijos, kurią jie sužino dirbdami Komitete, jei Komisijos tarnybų atstovas praneša jiems, kad prašoma pareikšti nuomonė yra susijusi su konfidencialia medžiaga.Tokiu atveju posėdžiuose dalyvauja tik Komiteto nariai ir Komisijos tarnybų atstovai.11 straipsnisŠis sprendimas įsigalioja jo paskelbimo Europos Bendrijų oficialiajame leidinyje dieną.Priimta Briuselyje, 1996 m. liepos 30 d.Komisijos varduPádraig FlynnKomisijos narys[1] OL C 184, 1986 7 23, p. 19.[2] Tarybos sprendimas 88/351/EEB, OL L 160, 1988 6 28, p. 52.[3] OL L 137, 1990 5 30, p. 31.[4] OL L 95, 1996 4 16, p. 9.--------------------------------------------------


title: 2009/394/EB: 2009 m. gegužės 18 d. Tarybos sprendimas, nustatantis poziciją, kurios Bendrijos vardu turi būti laikomasi Tarptautinėje cukraus taryboje dėl 1992 m. Tarptautinio cukraus susitarimo galiojimo pratęsimo

text:
20.5.2009

               LT

               Europos Sąjungos oficialusis leidinys

               L 124/64

      TARYBOS SPRENDIMAS

   2009 m. gegužės 18 d.
   nustatantis poziciją, kurios Bendrijos vardu turi būti laikomasi Tarptautinėje cukraus taryboje dėl 1992 m. Tarptautinio cukraus susitarimo galiojimo pratęsimo
   (2009/394/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies antra pastraipa,
   atsižvelgdama į Komisijos pasiūlymą,
   kadangi:
   Bendrija Sprendimu 92/580/EEB (1) sudarė 1992 m. Tarptautinį cukraus susitarimą, kuris įsigaliojo 1993 m. sausio 1 d. ir galiojo trejus metus – iki 1995 m. gruodžio 31 d. Vėliau jo galiojimas buvo reguliariai pratęsiamas dvejų metų laikotarpiams. Minėtas susitarimas, kurio galiojimas Tarptautinės cukraus tarybos sprendimu paskutinį kartą buvo pratęstas 2007 m. gegužę, galioja iki 2009 m. gruodžio 31 d. Tolesnis jo galiojimo pratęsimas atitinka Bendrijos interesus. Todėl Tarptautinėje cukraus taryboje Bendrijai atstovaujanti Komisija turėtų būti įgaliota balsuoti už tokį pratęsimą,
   NUSPRENDĖ:
   Vienintelis straipsnis
   Bendrijos pozicija Tarptautinėje cukraus taryboje – balsuoti už 1992 m. Tarptautinio cukraus susitarimo galiojimo pratęsimą dar vienam laikotarpiui iki dvejų metų.
   Komisija yra įgaliojama išreikšti šią poziciją Tarptautinėje cukraus taryboje.

      Priimta Briuselyje, 2009 m. gegužės 18 d.

            Tarybos vardu

            Pirmininkas

         J. KOHOUT

      (1)  OL L 379, 1992 12 23, p. 15.